चंबा। जेबीटी प्रशिक्षित संघ चंबा का क्रमिक अनशन 20वें दिन में प्रवेश कर गया। बुधवार को अनशन पर दीवान और प्रकाश चंद बैठे। जेबीटी इकाई ने सरकार से कहा कि वह प्रशिक्षित जेबीटी 2008-2010 के बारे में शीघ्र अतिशीघ्र स्थिति स्पष्ट करे। उन्होंने कहा कि अभी तक उनकी मांग को सरकार ने नहीं माना है। जेबीटी प्रशिक्षित संघ के जिला उपाध्यक्ष त्रिलोक ने कहा कि सरकार एवं शिक्षा विभाग बैच 2008-2010 के बारे में उचित निर्णय न लेने के कारण चारों तरफ से आलोचना का शिकार बने हुए हैं। उन्होंने कहा कि मुख्यमंत्री प्रो. प्रेम कुमार धूमल को इस आलोचना से बचते हुए आगामी विस चुनावाें को देखते हुए जनहित में उचित निर्णय लेने चाहिए। इससे सरकारी स्कूलों में पढ़ रहे गरीब बच्चों को भी न्याय मिलेगा। सरकार इस बारे में फैसला नहीं लेती है तो 2300 से अधिक प्रशिक्षितों एवं 2500 प्रशिक्षण प्राप्त कर रहे प्रशिक्षुओं का भविष्य तो खराब होगा ही, साथ-साथ प्राथमिक स्कूलों के गरीब बच्चों का भी शोषण होगा। सरकार को इसका खामियाजा आगामी विस चुनावों में भुगतना पड़ेगा। उन्होंने कहा कि प्रशिक्षितों ने तो अपनी सच्चाई को जनता के सामने रखने और आमरण अनशन जैसा कठोर पग उठाने की ठान ली है।